정조 10년
校理洪義浩疏曰。伏以。臣通籍纔過周歲。業文未專一經。而偏蒙拂拭之殊眷。遽玷法從之邇列。懼深驟陞。榮極匪分。臺端一出。旣速顚錯之厚譏。名塗更進。尤非夢寐之所期。不意玆者。伏奉除旨。以臣爲弘文館校理者。臣聞命驚惶。罔知攸措。夫玉署登籍。金華侍講。是何等地望。何等職任。素稱昭代之峻選。實爲儒墨之至榮。雖古之鴻匠碩儒。爲世所推。而必待踐歷有素。望實俱孚。然後方充是選。而當之者。猶且逡巡前却。不敢遽膺。況如臣者。以年則尙在顓蒙。以識則至爲愚迷。僥倖科第。已是踰濫。方幸忝名於講製之列。沐身於陶甄之化。課以經傳。試其程文。終荷鳶魚之作成。得免豕虎之貽譏。則此固爲臣之至願大幸。而今乃以古之鴻碩所逡巡而前却者。處之臣而無所難愼。名之以經幄。責之以啓沃。則臣身之忝竊惶恧。固未暇恤。而其爲聖朝名器濫授之政。非細累也。此已臣難進之一端。而且以向來事言之。初入臺地。冒登筵席。只知懲討之義重。罔覺儀節之錯謬。畢竟以李魯春事承批後。不能爭執之故。至被堂箚譴罷之斥。噫。魯春之背馳義理。閃忽情態。罪實難容。人皆可誅。臣於伊日。旣陳請鞫之啓。反承從輕之批。固宜卽地覆難。冀蒙反汗。而做錯引避。蒼黃逬出。至今追思。憂憤交中。其時事實。雖荷聖批之洞諭。而執跡之論。臣實甘受。今豈以時日之稍久。職名之差異。晏然復玷之於三司之列哉。牌召荐辱。促敎連降。雖不得不怵畏義分。章皇出肅。而左右思量。終難冒據。玆敢略入文字。仰瀆宸嚴。伏乞聖慈。俯垂諒察。亟削臣新授職名。俾公器無玷。私義獲伸焉。臣方丐免之不暇。豈意贅及他說。而愛君之忱。根於秉彝。求助之音。及于芻蕘。苟有所懷。不宜自阻。乃敢忘其膚淺。掇拾陳腐。謹以八條二綱之說。仰效獻芹之誠。惟殿下。恕其愚僣而少垂察焉。其一曰。先身敎以導儲嗣。目今悠悠萬事。莫大於早敎儲嗣。伏聞我東宮邸下。姿性天縱。知思日就。未離姆抱。而睿度儼成於巨人。初開講席。而寶齡尤符於聖祖。斯誠吾東方億萬年無疆之休。此際輔導之方。宜其靡不用極。所以賓僚之選。要取端方。招徠之音。屢及遺逸。則殿下於此。固不待臣之獻勉而知所先務矣。然而雷肆胄筵。姑未備儀於三晝。薰陶觀感。惟在身敎之二字。蓋身敎之說。亦是群下之所嘗備陳。聖上之所嘗嘉納者。而臣則以爲身敎之道。在此時爲急。惟我邸下。智慮漸開。善端方萌。凡所以提誨導誘之地。惟係殿下一身上耳。以殿下平日誠正之工。修齊之道。固非如臣齟齬之說。所可仰贊。而其於一言辭一動作之際。必惟曰是予儲嗣之所觀法也。一嚬笑一喜怒之間。亦惟曰是予儲嗣之所效則也。事事而反顧。念念而加勉。以至於粹然一出於正。然後方可爲先以身敎之道。而在殿下聖益聖之工。其效亦豈淺尠乎哉。伏望殿下。益懋對越之誠。以爲貽燕之本焉。其二曰。略細務。以軫節宣。臣伏覩殿下。道冠百王。知周萬物。以學則天人性命之原。究無餘蘊。以事則治亂得失之故。瞭如指掌。日三之接。雖或有時間斷。而處於燕閒。無往非潛心講學之時。月六之對。雖或有故停轍。而發之絲綸。無往非憂國恤民之事。周王之日昃不食。漢帝之夜分乃寐。未足多也。此實聖人之能事。帝王之盛節。臣固欽仰之不已。而惟其如是。故廈氊徊徨。旣貽獨勞之歎。節目末瑣。每多下行之事。辭令或近於嚴急。攸司反眩於擧行。此專由於承佐無人之致。而亦以仰我殿下樂此不疲之意也。然而嚮晦而息。古聖攸訓。知勤乃逸。明王所戒。倘於祈寒盛暑。或致起居之觸冒。積瘁殫勞。不覺榮衛之損和。則其豈不有乖於大聖人節宣之義乎。伏望殿下。繼自今。當勤而勤。務存大體。當逸而逸。闊略細務。深念頤養之道。以軫保嗇之方焉。其三曰。尊臺閣。以開言路。嗚呼。殿下之遇災求言。凡幾遭矣。至於今春。則仁天警告。聖志奮發。朝會詢謀。至及於微末薦紳。大庭諮訪。亦逮於草野韋布。日昨發策之敎。首尾累千百言。言言切實。字字懇惻。有足感豚魚而孚木石。然而盈案累牘。全無諤諤口氣。滿庭納卷。都是厭厭科套。與殿下敷求之意。一切相反。則何今日言路之不開。至於此極也。苟求其由。則專係於臺閣之不尊而然也。世皆謂。我朝百度。無一如古。而惟是尊臺閣之義。猶有存者云矣。竊跡挽近。非但臺閣之不尊而已。雖謂之賤莫如臺閣。誠非過語。今之居臺閣者。其言議風采。固不及古人萬分之一。而顧其職則今猶古也。古之臺閣。出入禁闥而權貴側目。呼唱街路。而豪猾屛息。今之臺閣。詣臺則爲輿儓之指笑。在道則爲市童之嗤點。當之者。亦自視有赧赧欿然之色。此曷故焉。然則殿下之待臺閣。不能盡其道而有以致此耳。試以近日事觀之。懲討之請。出於公憤。而無分輕重。一辭防拒。下以承順爲恭。則創出待處分姑停之謬例。上以摧折爲常。則至有付下吏替治之過擧。卽此數事。而臺閣之不尊。已無餘地。此固由於臺閣之失其職。而殿下之易其人故也。雖然。殿下旣假之以其名矣。何不優容而禮待之。以盡夫乎在上之道乎。臺閣之不尊。旣如是。則言路之不開。顧無怪耳。殿下之任言責者。旣不能自處以言責。則況彼無言責而在下者。孰肯挺身發口。以效忠讜之論。而又何責於朝參日群言之無一槪。策士時諸對之無一開眼者乎。伏望殿下。繼自今。惜臺閣之名。而重臺閣之官。借以辭色。紆以禮節。俾各自效。以開言路焉。其四曰。立規程。以正士趨。嗚呼。殿下之憂士習。亦云至矣。悶科弊之滋多。則十行綸綍。屢詢通變之策。患文風之不振。則連年製講。靡懈勸課之念。宜其周士。致思皇之美。魯泮。著樂育之盛。而夷考今日。非但蔑效。借述倩書。場屋之雜亂依舊。浮華雕篆。章甫之禮讓無聞。至於一經講規。可期實效。而便同道謀之難成數次面試。可絶倖路。而終若肘掣而不行。臨科飭責。徒歸虛文。入門搜檢。唯治末節。如是而何望其嚴科規而正士習乎。伏願殿下。因此別試之成規。著爲講經之令式。特行面試之法。以沮冒赴之弊。加以獎勸之。作成之。一如前日。俾底乎濟濟彬郁之風焉。其五曰。省宂費。以慮水旱。嗚呼。邦之所賴。惟在財用。而儲畜之空匱。國計之哀痛。誠莫今時若也。伏覩我殿下。著夏后菲衣之儉。軫周王玉食之艱。便殿服用。無一物華鮮之飾。內帑畜貯。爲百姓賑濟之需。以至於震邸修繕之役。誠爲急務。而猶以時詘而停撤。衙門留儲之財。或慮壅閼。而亦從民願之散施。則殿下之節用愛民。可謂至矣盡矣。而顧其穀貴而貨竭。猶夫昔日。雖幸昨年之民事少紓。今歲之豐登有兆。而倘於嗣後。一遇水旱。則民何以資活。國何以興發乎。此或由於不知之中。有當費而惜費。不當費而輕費者故耳。伏願殿下。蓋懋崇儉之治。亟軫省宂之道。俾有積貯之實。以致備豫之效焉。其六曰。鍊軍實。以備陰雨。嗚呼。軍旅之事。聖人猶云未學。則臣何敢强不知爲說。而第伏念我國家昇平日久。狃安成習。將帥干城之材。尙矣無論。士卒擊刺之技。絶然相忘。關西軍籍。徒擁虛簿。則道臣守宰。非不說弊。而終無矯捄之好策。輦下精勇。漸遜前時。則將臣軍校。非不勤勵。而未見修飭之成效。介冑治裝。爭相鮮明。而其中則未必有也。武弁肆氣。或近驕蹇。而其漸則不可長也。似此貌樣。將何以飭師旅而慮綢繆乎。伏願殿下。益軫擇將之謨。頻飭鍊卒之政。整軍簿而覈虛實。繕器械而考勤慢。以爲固本壯圉之圖焉。其七曰。嚴法禁。以振紀綱。嗚呼。顧今時紀綱之不振。誠智愚之所共知也。上下之所同憂也。坐見其如水益下。莫可收拾。而終諉之於無以救藥而已乎。人國之所以維持者。是紀綱。而紀綱之所以維持者。唯法禁在耳。祖宗朝關和之法典。固已大備。而今殿下。又慨然於斯。旣已有通編裒輯之擧矣。宜其金科玉條。燦然可徵。象魏懸法。民知所畏。而屋壁紋繡。庶人之奢僭不改。冠屨倒錯。官長之威令不行。此其故。專由於法禁之不嚴而然耳。就以諸法司言之。禁牌之法。風聞之規。蓋欲立綱紀而正風化也。近年以來。因循謬例。出禁甚罕。至於風聞一款。尤不擧論。此雖緣紙牌之有禁。抑或慮傳聞爽實。而是則在人存而政擧。恐不必矯枉而過中也。伏願殿下。申飭諸司。以復古規。俾爲淬勵頹綱之一助焉。其八曰。明賞罰以示懲勸。嗚呼。古人有言曰。賞當則賢人勸。罰得則姦人止。賞罰之於人國。亦大矣。伏覩我殿下卽祚之初。愼賞必當。明罰必行。褒善懲惡。各得其中。而竊觀近日不無漸弛之憂。官迭超躐。未必人人而有勞。刑辟傅生。必欲事事而從輕。廉謹之選。終遲修擧。忠憤之論。只益怫鬱。殿下之賞罰。未知其爲十分得當也。伏願殿下。行賞而推難愼之意。用罰而懋嚴明之道。以爲懲勸之本焉。嗚呼。今臣所論。都是陳陋。有八其條。無一可取。而若究其推行之本。則亦不過曰立志而行之。得人而任之而已。夫以我殿下。時敏之學。日躋之敬。其於立志工夫。豈或有一毫未盡者。而觀於已往之成蹟。則光御已近於一紀。而化理未洽於八方。治不徯志。事與違心。則是殿下確然持守之工。有未免欠闕而然耳。志苟立得。則何患乎百度之叢脞。一世之委靡哉。雖然。上天無獨運之理。聖主待弘功之賢。相須成體。闕一不可。在今日佐殿下之治。而贊殿下之政者。果無一人之當聖心。則有君無臣。政謂是也。然而天之所生。足了一代之事。地之所鍾。難誣一世之人。但患求之之不得其道。寧有眞箇無其人之理乎。伏願殿下。恒勤側席之誠。益恢量尺之度。勿以疎遠而棄之。勿以微賤而忽之。取廣其路。用當其任。以爲收攬振刷之要焉。噫嘻。目下大義理。實無過於嚴懲討三字。臣亦一日居臺。曾效沐浴之請。而忱誠未格。兪音終靳。元惡大憝。任其偃息而不念反側之難化。舊啓新奏。欲其收殺。而獨恐承奉之或稽。雖以臣向日所經歷言之。煥九究覈之啓。幸蒙允兪之音。竊庶幾鉤得窩窟。明正典刑。而曾不旋踵。又下酌處之命。處分顚倒。無異戱劇。此莫非如臣無似。忝叨匪據。不能見孚於君父之致。尙今思惟。只切惶愧。然卽此一事。有以知我殿下待臺閣不誠之端。夫如是而尙安望明義理而懲亂逆乎。愚衷所激。言不知裁。伏乞殿下。淵然深思。廓然改圖。亟從三司之請。少洩一國之憤焉。仍伏念臣兄臣仁浩。方帶承宣。臣之春秋兼銜。在法當遞。乞命該曹。照例遞改。以存公格。千萬幸甚。省疏具悉。新登瀛選。首陳言疏八目條陳。無非目下要務。極庸嘉乃。當體念。所帶春秋兼銜。遞仍當否。下該曹稟處。爾其勿辭。從速察職。